|  |  |
| --- | --- |
| Številka:  | 024-6/2022-3340-41 |
| Datum: | 13. 12. 2023 |

**Zadeva: Zapisnik 7. seje Delovne skupine za trajni dialog s samozaposlenimi in drugimi delavci v kulturi**

**Pričetek seje:** 13. 12. 2023, 10.00, Ministrstvo za kulturo (MK), Maistrova 10, 1000 Ljubljana

**Prisotni člani delovne skupine:**

1. Tanja Petrič
2. Polona Torkar
3. Marija Mojca Pungerčar
4. Tjaša Pureber, MK
5. Kim Komljanec, MK
6. Katja Ceglar, MK

**Ostali prisotni:**

1. Alekzander I. Blatnik, MK

**Opravičeno odsotni:**

1. Ištvan Išt Huzjan;
2. Urša Menart;
3. Monika Weiss;
4. Blaž Babnik Romaniuk

**Dnevni red:**

1. Potrditev zapisnika 4., 5. in 6. seje delovne skupine;
2. Razprava o spremembah Resolucije o Nacionalnem programu za kulturo;
3. Razprava o predlogu Pravilnika o določitvi kriterijev za status nevladnih organizacij v javnem interesu;
4. Refleksija dela dialoške skupine v letu 2023;
5. Razno (določitev datumov in tem sej v letu 2024 itn.).

**Sklep 1: Člani delovne skupine potrjujejo dnevni red 7. seje Delovne skupine za trajni dialog s samozaposlenimi in drugimi delavci v kulturi.**

Sklep je bil soglasno potrjen s 6 glasovi ZA, 0 glasovi PROTI in 0 glasovi VZDRŽAN\_A.

1. **Potrditev zapisnikov 4., 5. in 6. seje Delovne skupine za trajni dialog s samozaposlenimi v kulturi in drugimi delavci v kulturi.**

**Sklep 2: Sklep 2: Člani delovne skupine potrjujejo zapisnike 4., 5. in 6. seje Delovne skupine za trajni dialog s samozaposlenimi v kulturi in drugimi delavci v kulturi.**

Sklep je bil soglasno potrjen s 6 glasovi ZA, 0 glasovi PROTI in 0 glasovi VZDRŽAN\_A.

1. **Razprava o spremembah Resolucije o Nacionalnem programu za kulturo**

Tjaša Pureber je povzela razloge za spremembe NPK. Izpostavila je predvsem izredne dogodke (podnebne spremembe, vojne in poplave), ki jih prejšnji NPK ni omenjal in nanje ni bil pripravljen. Razložila je, da zato področje kulture potrebuje novo vizijo, utemeljeno na medsektorskem sodelovanju. Prav tako je pojasnila, da NPK ni imel akcijskega načrta, zato je bil ta izdelan. Poudarila je medresorsko povezovanje, pri pripravah so poleg strokovne javnosti sodelovala številna ministrstva, upoštevali so se številni konkretni predlogi javnosti. Ministrstvo se je trudilo vključevati globalne in evropske smernice ter nacionalne strategije.

Marija Mojca Pungerčar je pohvalila poslan dokument. Povedala je, da se je pri branju osredotočila na vsebine, ki se tičejo samozaposlenih v kulturi. Vsebina se ji je zdela sveža in dobro razdelana. Povedala je, da je bila zadovoljna z naslavljanjem prekarnosti. Zanimalo jo je, v kateri stopnji urejanja je kolektivna pogodba za samozaposlene. Prav tako je poudarila, da se je tokrat prvič naslavljalo neenakost spolov. Zanimalo jo je, kaj je načrt MK za izboljšanje položaja.

Tjaša Pureber je odgovorila, da je podlaga za kolektivno pogodbo zakonska sprememba, ki je trenutno v usklajevanju, konec decembra sledi javna razprava. Glede enakosti spolov, bo ministrstvo ukrepalo na več nivojih, od izobraževalnih vsebin do sestav komisij.

Marija Mojca Pungerčar je poudarila, da se kljub enaki prisotnosti žensk v komisijah število nagrajenih umetnic ne zvišuje. Predlagala je, da bi članice komisij predhodno povprašali o njihovih mnenjih glede enakosti spolov, če je to seveda v pristojnosti MK. Dodala je, da se ji zdi hiperprodukcija v dokumentu dobro naslovljena. Predlagala je, da MK naredi raziskavo, v kateri bi preverili, ali se je zaradi povečanja sredstev za intermedijske umetnosti izboljšal tudi življenjski položaj umetnic in umetnikov na tem področju. Vprašala je, ali bo MK naredilo evalvacijo porabe kohezijskih sredstev za intermedijsko umetnost.

Tjaša Pureber je razložila, da podatki FURS kažejo, da 80 % samozaposlenih prejema dohodek, ki je pod povprečno plačo, 40 % samozaposlenih v kulturi pa pod minimalno. Povedala je, da ima vsak kohezijski projekt opravljeno tudi predhodno analizo.

Tanja Petrič je povedala, da je dokument v delu, ki se tiče literature in knjige splošen, a kot celota funkcionira. Knjižnična dejavnost je precej usmerjena v dostop za uporabnike, kar podpira, omenila pa je, da bi bilo dobro dodati tudi ukrepe za zasledovanje vsebinskih smernic pri nabavi knjig. Pojasnila je, da je v knjižnicah težko dobiti določeno aktualno slovensko literaturo, ker jo naročajo v le malo izvodih. Predvsem so premalo zastopane pesniške zbirke. Veliko tovrstnih knjig je bilo sofinanciranih iz javnih sredstev, zato ni smiselno, da jih knjižnice ne kupijo v večjih količinah.

Tjaša Pureber je vse prisotne povabila, da zapišejo svoja mnenja in predloge ter jih pošljejo na ministrstvo.

Polona Torkar je vprašala, ali bo šel akcijski načrt v javno razpravo ob istem času kot besedilo NPK.

Tjaša Pureber je odgovorila, da bosta tako NPK kot Akcijski načrt šla v javno razpravo po novem letu. Tudi v času javne razprave so vsi vabljeni, da podajo komentarje.

Marija Mojca Pungerčar je predlagala, da se hiperprodukcija naslovi tematsko in samostojno, saj preči različna področja.

**Sklep 3: Člani delovne skupine do 5. 1. 2024 pošljejo vprašanja in predloge na MK.**

Sklep je bil soglasno sprejet s 6 glasovi ZA, 0 glasovi PROTI in 0 glasovi VZDRŽAN\_A.

1. **Razprava o predlogu Pravilnika o določitvi kriterijev za status nevladnih organizacij v javnem interesu**

Tjaša Pureber je povedala, da je javna razprava odprta do 21. decembra. V pravilniku je MK naslovil določene zadeve, ki do sedaj niso bile opredeljene (npr. pridobivanje statusa medijske nevladne organizacije, stanovska društva, naslavljanje dosežkov itn.).

Kim Komljanec je dodala, da je cilj novega pravilnika poenoten proces pridobivanja statusa.

Polona Torkar je povedala, da dokument trenutno pregledujejo z deležniki. Pozdravljajo, da se pravilnik ureja.

**Sklep 5: Člani delovne skupine so bili seznanjeni s Predlogom Pravilnika o določitvi kriterijev za status nevladnih organizacij v javnem interesu. Do 21. decembra 2023 bodo poslali morebitne komentarje na ministrstvo.**

Sklep je bil soglasno sprejet s 6 glasovi ZA, 0 glasovi PROTI in 0 glasovi VZDRŽAN\_A.

1. **Refleksija dela dialoške skupine v letu 2023**

Marija Mojca Pungerčar je poudarila, da je zelo zadovoljna s sodelovanjem z Ministrstvom za kulturo, ki ga ocenjuje kot konstruktivnega. Zdi se ji, da se bodo učinki sodelovanja še bolj pokazali v prihodnjem letu.

Tanja Petrič je povedala, da so bila pričakovanja sektorja ob nastopu nove vlade velika. Kolegom je težko pojasniti, da so to kompleksni postopki in procesi, ki zadevajo celotni sektor samozaposlenih v kulturi, zato se s spremembami ne sme hiteti. Strah jo je, da jih ne bi razočarali, vendar ima sama veliko zaupanja v ministrstvo. Skupini se je zahvalila za veliko delo, ki ga opravlja.

Polona Torkar je povedala, da je bilo delo skupine zelo kakovostno. Navkljub dosežkom jo še vedno skrbi, da sprememb za samozaposlene ne bi bilo toliko, kot jih potrebujejo.

**Sklep 6: Komisija je ocenila svoje delovanje in se strinjala, da Ministrstvo za kulturo pripravi kratko poročilo za javnost, v katerem bo povzeto delovanje vseh dialoških skupin v letu 2023.**

Sklep je bil soglasno sprejet s 6 glasovi ZA, 0 glasovi PROTI in 0 glasovi VZDRŽAN\_A.

1. **Razno**

Tjaša Pureber je predlagala, da bi imeli 6 sej - vnaprej bi določili 4 datume, 2 datuma bi naknadno določili kot izredni seji po potrebi. Predlagani datumi: 17. 1., 13. 3., 12. 6., 23. 10. Za skupne seje vseh delovnih skupin je predlagala datume: 29. 5. in 27. 11.

Kim Komljanec je sporočila, da je Ministrstvo za kulturo letos Dedka Mraza za otroke samozaposlenih povabil v tri regije, zato prosi, da prisotni o tem opozorijo še svoje kolege.

Seja se je zaključila ob 11:35

**Zapisal:**

Alekzander I. Blatnik, študent

**Podpis:**

Marija Mojca Pungerčar,

predsednica Delovne skupine za trajni dialog s samozaposlenimi in drugimi delavci v kulturi

**Podpis:**

Tjaša Pureber,

generalna direktorica Direktorata za razvoj kulturnih politik

**Priloga:**

* Lista prisotnosti

**Poslano (po e-pošti):**

* članom in članicam delovne skupine
* ostalim udeležencem seje delovne skupine